2-тиркеме

**Кыргыз Республикасынын аймагында чет өлкөлүк жарандарды жана жарандыгы жок адамдарды каттоо тартиби**

**1. Жалпы жоболор**

1. Ушул Тартип чет өлкөлүк жарандарды жана жарандыгы жок адамдарды келген жери боюнча каттоо жол-жобосу менен байланышкан мамилелерди жөнгө салат.

2. Чет өлкөлүк жарандарды жана жарандыгы жок адамдарды каттоо аларды эсепке алуу максатында жүргүзүлөт.

3. Чет өлкөлүк жарандарды жана жарандыгы жок адамдарды каттоо калкты каттоо чөйрөсүндөгү ыйгарым укуктуу мамлекеттик орган (мындан ары - калкты каттоо чөйрөсүндөгү ыйгарым укуктуу орган) тарабынан жүргүзүлөт; Кыргыз Республикасы тарабынан өзгөчө статусу таанылган атайын эл аралык коргоого алынган чет өлкөлүк жарандарды каттоо тышкы саясатты ишке ашыруу боюнча ыйгарым укуктуу мамлекеттик орган (мындан ары - тышкы саясат чөйрөсүндөгү ыйгарым укуктуу орган) тарабынан жүргүзүлөт.

4. Чет өлкөлүк жарандарды жана жарандыгы жок адамдарды каттоо калкты каттоо чөйрөсүндөгү ыйгарым укуктуу органдын бардык аймактык бөлүмүндө, ошондой эле калкты каттоо чөйрөсүндөгү ыйгарым укуктуу органдын сайтында жүргүзүлөт.

5. Кыргыз Республикасы тарабынан өзгөчө статусу таанылган атайын эл аралык коргоого алынган чет өлкөлүк жарандарды жана жарандыгы жок адамдарды каттоо ушул Тартиптин 4-главасына ылайык жүргүзүлөт.

6. Чет өлкөлүк жарандарды жана жарандыгы жок адамдарды каттоо Кыргыз Республикасынын аймагында каттоосуз жүрүүгө уруксат берилген акыркы күндөн кечиктирилбей жүргүзүлөт.

7. Чет өлкөлүк жарандарды жана жарандыгы жок адамдарды каттоо калкты каттоо чөйрөсүндөгү ыйгарым укуктуу орган жана тышкы саясат чөйрөсүндөгү ыйгарым укуктуу орган тарабынан бир жумуш күнүнүн ичинде жүргүзүлөт.

8. Чет өлкөлүк жарандар жана жарандыгы жок адамдар Кыргыз Республикасына келген чет өлкөлүк жарандарды жана жарандыгы жок адамдарды турган жери боюнча ыйгарым укуктуу мамлекеттик органдарда, ошондой эле мейманканаларда каттоодон бошотуунун мөөнөтү көрсөтүлгөн чет мамлекеттердин тизмесине (мындан ары - Тизме) ылайык турган жери боюнча ыйгарым укуктуу мамлекеттик органдарда, ошондой эле мейманканаларда каттоодон тиешелүү мөөнөттөргө бошотулушу мүмкүн.

Эгерде Тизмеде каралган адамдар Кыргыз Республикасынын аймагында болуунун мөөнөтүн Тизмеде көрсөтүлгөн мөөнөттөн ашырышса, анда алар ушул Тартипке ылайык турган жери боюнча катталышы керек.

9. Чет өлкөлүк жарандарды жана жарандыгы жок адамдарды каттоо тышкы саясат чөйрөсүндөгү ыйгарым укуктуу орган тарабынан берилүүчү визанын колдонуу мөөнөтүнө барабар убакытка жүргүзүлөт, мында узартылган визанын колдонуу мөөнөтүнө барабар убакытка каттоону узартуу укугу берилет. Чет өлкөлүк жарандардын жана жарандыгы жок адамдардын каттоосунун колдонуу мөөнөтүн узартуу визанын колдонуу мөөнөтү узартылгандан кийин жүзөгө ашырылат. Ушуну менен бирге чет өлкөлүк жаран жана жарандыгы жок адам калкты каттоо чөйрөсүндөгү ыйгарым укуктуу органга виза узартылган күндөн тартып беш жумуш күнүнүн ичинде кайрылууга же жогоруда аталган каттоо жол-жобосунан көрсөтүлгөн органдын сайтынан өтүүгө милдеттүү.

10. Россия Федерациясынын, Казакстан Республикасынын, Тажикстан Республикасынын, Армения Республикасынын, Беларусь Республикасынын, Грузиянын, Азербайжан Республикасынын, Молдова Республикасынын, Вьетнам Социалисттик Республикасынын, Куба Республикасынын жана Корея Элдик-Демократиялык Республикасынын жарандарын каттоо арызда көрсөтүлгөн мөөнөткө, бирок алты айдан ашык эмес мезгилге, келген максатына жараша каттоону андан ары узартуу укугу менен жүргүзүлөт.

11. Чет өлкөлүк жарандардын жана жарандыгы жок адамдардын жашы жете элек балдарын каттоо эгерде Кыргыз Республикасы катышкан, мыйзамдарда белгиленген тартипте күчүнө кирген эл аралык келишимдерде башкача каралбаса жашы жете элек балдардын ким экендигин ырастоочу документтерин берүү жана алардын ата-энелерин, көзөмөлчүлөрүн жана башка мыйзамдуу өкүлдөрүн каттоо менен бир учурда жүргүзүлөт.

12. Убактылуу же туруктуу жашай туруу укугу бар чет өлкөлүк жарандар жана жарандыгы жок адамдар Кыргыз Республикасынын жарандары менен катар жалпы негиздерде каттоо жол-жобосунан өтүүгө милдеттүү.

13. Чет өлкөлүк жаранды жана жарандыгы жок адамды каттоо чет өлкөлүк жарандын жана жарандыгы жок адамдын арызында көрсөтүлгөн дарек боюнча, ошондой эле көрсөтүлгөн адамдардын турган жеринин иш жүзүндөгү дарегин милдеттүү түрдө көрсөтүү менен кабыл алуучу тараптын өтүнүч катынын негизинде жүргүзүлөт.

**2. Калкты каттоо чөйрөсүндөгү ыйгарым**

**укуктуу органда чет өлкөлүк жарандарды жана**

**жарандыгы жок адамдарды каттоо тартиби**

14. Кыргыз Республикасына турист катары жана өзүнүн иштери боюнча келген чет өлкөлүк жарандарды жана жарандыгы жок адамдарды каттоо төмөнкүдөй документтер берилген учурда ушул Тартиптин
9-10-пункттарына ылайык мөөнөткө жүргүзүлөт:

1) кабыл алуучу тарап катары чыгуучу жеке жактар үчүн:

- чет өлкөлүк жарандын жана жарандыгы жок адамдын арызы;

- кабыл алуучу тараптын өтүнүч каты. Кабыл алуучу тарап катары Кыргыз Республикасынын жарандары, туруктуу жашай турууга укугу бар чет өлкөлүк жарандар жана жарандыгы жок адамдар чыгышы мүмкүн;

- жеке адамдын атынан өтүнүч кат менен өкүл кайрылган учурда кайрылуу укугуна берилген ишеним кат;

- чет өлкөлүк жарандын жана жарандыгы жок адамдын паспорту же Кыргыз Республикасы катышкан, мыйзамдарда белгиленген тартипте күчүнө кирген эл аралык келишимдерде башкача каралбаса ким экендигин ырастоочу башка документ жана колдонуудагы тиешелүү визасы, ошондой эле алардын көчүрмөлөрү;

- Кыргыз Республикасынын жаранынын паспорту, кабыл алуучу тарап болуп эсептелген чет өлкөлүк жарандын жана жарандыгы жок адамдын туруктуу жашай туруу укугу жана алардын көчүрмөлөрү;

- мамлекеттик алымдын төлөнгөнү жөнүндө квитанция;

2) кабыл алуучу тарап катары чыгуучу юридикалык жактар үчүн:

- кабыл алуучу тараптын өтүнүч каты;

- чет өлкөлүк жарандын жана жарандыгы жок адамдын паспорту же Кыргыз Республикасы катышуучу болуп саналган, мыйзамдарда белгиленген тартипте күчүнө кирген эл аралык келишимдерде башкача каралбаса ким экендигин ырастоочу башка документ жана колдонуудагы визасы, ошондой эле алардын көчүрмөлөрү;

- өкүл кайрылган учурда юридикалык жактын атынан өтүнүч кат менен кайрылуу укугуна берилген ишеним кат;

- мамлекеттик алымдын төлөнгөнү жөнүндө квитанция.

15. Кыргыз Республикасынын окуу жайларына өткөн чет өлкөлүк жарандарды жана жарандыгы жок адамдарды каттоо, визасыз режим каралган мамлекеттердин чет өлкөлүк жарандары үчүн окуу визасы берилген мөөнөткө - бир окуу жылына карата төмөнкүлөр берилген учурда жүргүзүлөт:

- чет өлкөлүк жарандын жана жарандыгы жок адамдын арызы;

- чет өлкөлүк жарандын жана жарандыгы жок адамдын иш жүзүндө жашаган жерин көрсөтүп, мөөр менен күбөлөндүрүлгөн окуу жайынын өтүнүч каты;

- өкүл кайрылган учурда юридикалык же жеке жактын атынан өтүнүч кат менен кайрылуу укугуна берилген ишеним кат;

- чет өлкөлүк жарандын жана жарандыгы жок адамдын паспорту же Кыргыз Республикасы катышуучу болуп саналган, мыйзамдарда белгиленген тартипте күчүнө кирген эл аралык келишимдерде башкача каралбаса ким экендигин ырастоочу башка документ жана колдонуудагы тиешелүү визасы, ошондой эле алардын көчүрмөлөрү;

- мамлекеттик алымдын төлөнгөнү жөнүндө квитанция.

16. Эмгек иши жана жеке ишкердик менен алектенүү максатында Кыргыз Республикасына келген чет өлкөлүк жарандарды жана жарандыгы жок адамдарды каттоо эмгек визасы берилген мөөнөткө карата жүргүзүлөт, ал эми визасыз режим каралган чет мамлекеттердин жарандары үчүн каттоо эмгек келишими түзүлгөн же миграция чөйрөсүндөгү ыйгарым укуктуу орган берген жумуш иштөөгө уруксаттын мөөнөтүнө карата же Евразия экономикалык бирлигинин мүчө мамлекеттеринин жарандары жеке ишкерчилик менен алектенген учурда бир жылдык мөөнөткө жүргүзүлөт. Каттоодо төмөнкүдөй документтер берилет:

- чет өлкөлүк жарандын жана жарандыгы жок адамдын арызы;

- кабыл алуучу тараптын өтүнүч каты. Кабыл алуучу тарап катары Кыргыз Республикасынын жарандары, туруктуу жашай турууга укугу бар чет өлкөлүк жарандар жана жарандыгы жок адамдар, ошондой эле юридикалык жактар чыгышы мүмкүн.

- өкүл кайрылган учурда юридикалык же жеке жактын атынан өтүнүч кат менен кайрылуу укугуна берилген ишеним кат;

- чет өлкөлүк жарандын жана жарандыгы жок адамдын паспорту же Кыргыз Республикасы катышкан, мыйзамдарда белгиленген тартипте күчүнө кирген эл аралык келишимдерде башкача каралбаса ким экендигин ырастоочу башка документ жана колдонуудагы тиешелүү визасы, ошондой эле алардын көчүрмөлөрү;

- визасыз режим каралган мамлекеттин (Евразия экономикалык бирлигинин мүчө мамлекеттеринин жарандарынан тышкары) жарандары үчүн миграция чөйрөсүндөгү ыйгарым укуктуу орган берген жумуш иштөөгө уруксат, ошондой эле анын көчүрмөсү;

- Евразия экономикалык бирлигинин мүчө мамлекеттеринин жарандары үчүн эмгек келишими же анын жеке ишке катары катталгандыгы жөнүндө көбөлүк жана алардын күбөлөндүрүлгөн көчүрмөлөрү;

- Кыргыз Республикасынын жаранынын паспорту, кабыл алуучу тарап болуп эсептелген чет өлкөлүк жарандын жана жарандыгы жок адамдын туруктуу жашай туруу укугу, ошондой эле алардын көчүрмөлөрү;

- мамлекеттик алымдын төлөнгөнү жөнүндө квитанция.

17. Кайрылман статусуна ээ болгон чет өлкөлүк жарандарды жана жарандыгы жок адамдарды каттоо төмөнкү документтер берилген учурда кайрылмандын күбөлүгү берилген мөөнөткө карата жүргүзүлөт:

- кайрылман катары таанылган чет өлкөлүк жарандын жана жарандыгы жок адамдын арызы же кабыл алуучу тараптын өтүнүч каты. Кабыл алуучу тарап катары Кыргыз Республикасынын жарандары, туруктуу жашай турууга укугу бар чет өлкөлүк жарандар жана жарандыгы жок адамдар, ошондой эле юридикалык жактар чыгышы мүмкүн;

- өкүл кайрылган учурда юридикалык же жеке жактын атынан өтүнүч кат менен кайрылуу укугуна берилген ишеним кат;

- миграция чөйрөсүндөгү ыйгарым укуктуу мамлекеттик орган тарабынан берилген кайрылмандын күбөлүгү, ошондой эле анын көчүрмөсү;

- Кыргыз Республикасынын жаранынын паспорту, кабыл алуучу тарап болуп саналган чет өлкөлүк жарандын жана жарандыгы жок адамдын туруктуу жашап туруу укугу, ошондой эле алардын көчүрмөлөрү;

- мамлекеттик алымдын төлөнгөнү жөнүндө квитанция.

18. Качкындын статусун алган же качкын деп таануу жөнүндө өтүнүч кат менен кайрылган чет өлкөлүк жаранды жана жарандыгы жок адамды каттоо башкалкага муктаж болгон адамдын күбөлүгү же качкындын күбөлүгү берилген мөөнөтүнө карата миграция чөйрөсүндөгү ыйгарым укуктуу мамлекеттик орган берген качкындын күбөлүгү же башкалкага муктаж болгон адамдын күбөлүгү берилген учурда жүргүзүлөт.

19. Кыргыз Республикасына диний уюмдар менен кызматташуу боюнча ишкер максат жана башка максаттар менен келген чет өлкөлүк жарандарды жана жарандыгы жок адамдарды каттоо төмөнкү документтер берилген учурда ишке ашырылат:

- кабыл алуучу тараптын өтүнүч каты. Юридикалык жактар кабыл алуучу тарап боло алышат;

- өкүл кайрылган учурда юридикалык жактын атынан өтүнүч кат менен кайрылуу укугуна берилген ишеним кат;

- чет өлкөлүк жарандын жана жарандыгы жок адамдын паспорту же Кыргыз Республикасы катышкан, мыйзамдарда белгиленген тартипте күчүнө кирген эл аралык келишимдерде башкача каралбаса ким экендигин ырастоочу башка документ жана колдонуудагы тиешелүү визасы, ошондой эле алардын көчүрмөлөрү;

- мамлекеттик алымдын төлөнгөнү жөнүндө квитанция.

20. Чет өлкөлүк жарандын же жарандыгы жок адамдын арызынын, ошондой эле кабыл алуучу тараптын өтүнүч катынын формасы калкты каттоо чөйрөсүндөгү ыйгарым укуктуу орган тарабынан аныкталат.

21. Калкты каттоо чөйрөсүндөгү ыйгарым укуктуу органда чет өлкөлүк жаранды же жарандыгы жок адамды каттоодо ушул Тартиптин тиркемесине ылайык форма боюнча каттоо талону берилет.

Калкты каттоо чөйрөсүндөгү ыйгарым укуктуу органдын аймактык бөлүмдөрү тарабынан берилген каттоо талону ошол бөлүмдүн кызмат адамынын колу жана мөөрү менен күбөлөндүрүлөт. Каттоо талонун алуу фактысы чет өлкөлүк жарандын же жарандыгы жок адамдын колу менен же кабыл алуучу тарап, ошондой эле ишеним каттын негизинде алардын өкүлдөрү тарабынан күбөлөндүрүлөт.

22. Каттоо талону эки бөлүктөн турат: каттоо талонунун биринчи бөлүгү калкты каттоо чөйрөсүндөгү ыйгарым укуктуу органдын каттоо талонун берген аймактык бөлүмүндө калат, каттоо талонунун экинчи бөлүгү чет өлкөлүк жаранга же жарандыгы жок адамга же кабыл алуучу тарапка берилет. Каттоо талонунун арткы бетинде чет өлкөлүк жарандын же жарандыгы жок адамдын жашы жете элек балдарын каттоо жөнүндө маалымат камтылат.

23. Каттоо талону берилген документтердин негизинде автоматташтырылган маалымат системасынан тиешелүү жазууларды киргизүү аркылуу калкты каттоо чөйрөсүндөгү ыйгарым укуктуу органдын аймактык бөлүмүнүн жооптуу кызматкери тарабынан толтурулат. Каттоо талонун толтуруу тартиби катты каттоо чөйрөсүндөгү ыйгарым укуктуу орган тарабынан аныкталат.

24. Каттоо талону жоголгон учурда чет өлкөлүк жаран же жарандыгы жок адам каттоо талонунун дубликатын берүү үчүн калкты каттоо чөйрөсүндөгү ыйгарым укуктуу органдын кайсы болбосун аймактык бөлүмүнө кайрыла алат. Мында калкты каттоо чөйрөсүндөгү ыйгарым укуктуу орган кайрылган күнү каттоо жүргүзүлгөн жана каттоо талону берилген жерине карабастан каттоо талонунун дубликатын берет.

25. Келген жери 30 календардык күндөн ашык мөөнөткө өзгөргөн учурда чет өлкөлүк жаран же жарандыгы жок адам калкты каттоо чөйрөсүндөгү ыйгарым укуктуу органдын кайсы болбосун аймактык бөлүмүнө жаңы келген жери боюнча каттоо жөнүндө арызы менен кайрылууга милдеттүү. Мындай учурда баштапкы катталган мөөнөтүнө жаңы каттоо талону берилет, мында чет өлкөлүк жаран же жарандыгы жок адам ушул Тартиптин 14-19-пункттарына ылайык документтерди берет.

26. Россия Федерациясынын, Казакстан Республикасынын, Тажикстан Республикасынын, Армения Республикасынын, Беларусь Республикасынын, Грузиянын, Азербайжан Республикасынын, Молдова Республикасынын, Вьетнам Социалисттик Республикасынын, Куба Республикасынын, Корея Элдик-Демократиялык Республикасынын жарандарын каттоонун колдонуу мөөнөтү эгерде алардын Кыргыз Республикасынын чегинен тышкары чыгуу мөөнөтү 30 календардык күндөн ашса, токтотулган деп эсептелет.

27. Чет өлкөлүк жарандарды жана жарандыгы жок адамдарды убактылуу жайгаштыруу боюнча кызмат көрсөткөн жеке жана юридикалык жактар (мейманканалар, конок үйлөр, санаторийлер, пансионаттар), ошондой эле аларды өзүнүн үйүндө жайгаштырган жактар, чет өлкөлүк жарандарды жана жарандыгы жок адамдарды окуткан жана аларды жатаканага жайгаштырган окуу жайлары, чет өлкөлүк жарандар жана жарандыгы жок адамдар менен эмгек келишимин түзгөн жана аларга ведомстволук турак жай берген коммерциялык жана коммерциялык эмес уюмдар чет өлкөлүк жарандарды жана жарандыгы жок адамдарды ушул Тартипке ылайык калкты каттоо чөйрөсүндөгү ыйгарым укуктуу органга каттоого тургузууга милдеттүү.

28. Эгерде чет өлкөлүк жарандар жана жарандыгы жок адамдар, ошондой эле кабыл алуучу тарап калкты каттоо чөйрөсүндөгү ыйгарым укуктуу органга Кыргыз Республикасынын аймагында каттоосуз жүрүүгө уруксат берүүчү мыйзамдарда белгиленген мөөнөттөрдөн кийин кайрылса, каттоо мөөнөтү өтүп кеткен учурда калкты каттоо чөйрөсүндөгү ыйгарым укуктуу органдын кызматкери белгиленген тартипте каттоону жүргүзөт жана бир жумуш күнүнүн ичинде жогоруда аталган адамдарга карата администрациялык жоопкерчилик жөнүндө протокол түзүү үчүн ички иштер органдарына билдирүү жиберет.

**3. Чет өлкөлүк жарандарды жана жарандыгы жок адамдарды калкты каттоо чөйрөсүндөгү ыйгарым укуктуу органдын сайтында каттоо тартиби**

29. Чет өлкөлүк жаран жана жарандыгы жок адам, ошондой эле кабыл алуучу тарап калкты каттоо чөйрөсүндөгү ыйгарым укуктуу органда каттоо жүргүзүү үчүн каттоо чөйрөсүндөгү ыйгарым укуктуу органдын сайтында каттоо жол-жобосунан өтө алышат.

30. Каттоо чөйрөсүндөгү ыйгарым укуктуу органдын сайтында каттоо жол-жобосунан өтүүнү каалаган чет өлкөлүк жаран жана жарандыгы жок адам, ошондой эле кабыл алуучу тарап:

1) каттоо чөйрөсүндөгү ыйгарым укуктуу органдын сайтында жеке кабинетин түзүү үчүн баштапкы каттоо жол-жобосун аткарат, анын жүрүшүндө төмөнкү реквизиттерди киргизет:

- аты-жөнүн;

- электрондук почтасынын дарегин;

- каттоо чөйрөсүндөгү ыйгарым укуктуу органдын сайтында жайгаштырылган каттоо тартиби жөнүндө колдонмого ылайык кошумча маалыматтарды;

2) каттоо чөйрөсүндөгү ыйгарым укуктуу органдын сайтында жайгаштырылган каттоо тартиби жөнүндө колдонмого ылайык иш-аракеттерди аткарат;

3) ушул Тартиптин 14-19-пункттарына ылайык документтердин электрондук көчүрмөсүн тиркөө менен арызды/өтүнүч катты толтурат. Чет өлкөлүк жарандын жана жарандыгы жок адамдын арызынын же кабыл алуучу тараптын өтүнүч катынын формасы жана калкты каттоо чөйрөсүндөгү ыйгарым укуктуу органдын сайтында каттоо тартиби жөнүндө колдонмо каттоо чөйрөсүндөгү ыйгарым укуктуу органдын жетекчиси тарабынан бекитилет жана калкты каттоо чөйрөсүндөгү ыйгарым укуктуу органдын сайтында жайгаштырылат.

31. Ушул Тартиптин 30-пунктунда аталган иш-аракеттерди аткаргандан кийин чет өлкөлүк жаранга жана жарандыгы жок адамга, ошондой эле кабыл алуучу тарапка электрондук почтасында көрсөтүлгөн дарегине калкты каттоо чөйрөсүндөгү ыйгарым укуктуу органдын сайтында каттоодон өткөн күндөн тартып кийинки жумуш күнүнөн кечиктирбестен каттоо талонун алуу үчүн өтүнүчтүн коду менен каттоодон өткөндүгү жөнүндө же себебин көрсөтүү менен каттоодон баш тартуу жана чет өлкөлүк жарандын жана жарандыгы жок адамдын, ошондой эле кабыл алуучу тараптын андан аркы иш-аракеттери жөнүндө кабарлама келет. Каттоо талонун алуу үчүн өтүнүчтүн коду менен каттоодон өткөндүгү жөнүндө кабарламаны алган күн катталган күн деп эсептелет.

32. Чет өлкөлүк жаран жана жарандыгы жок адам, ошондой эле кабыл алуучу тарап өтүнмөнүн коду менен каттоо жөнүндө билдирүүнү алгандан кийин аталган жактар калкты каттоо чөйрөсүндөгү ыйгарым укуктуу органдын түзүмдүк бөлүмүнө келген жерине карабастан каттоо талонун алуу үчүн каалаган убагында кайрылат жана өтүнмөнүн кодун билдирет жана мамлекеттик алымдын төлөнгөндүгү жөнүндө квитанцияны берет.

33. Калкты каттоо чөйрөсүндөгү ыйгарым укуктуу органдын аймактык бөлүмү автоматташтырылган маалыматтык системасы аркылуу өтүнмөнүн кодун алгандан кийин каттоо талонун басып чыгарат жана аны ушул Тартиптин 21-пунктуна ылайык берет.

**4. Чет өлкөлүк жарандарды жана жарандыгы жок адамдарды тышкы саясат чөйрөсүндөгү ыйгарым укуктуу органда каттоо тартиби**

34. Тышкы саясат чөйрөсүндөгү ыйгарым укуктуу органда Кыргыз Республикасы тарабынан таанылган өзгөчө статусу бар атайын эл аралык коргоого алынган, ушул статусту ырастоочу дипломатиялык, кызматтык, расмий жана башка категориялардагы чет өлкөлүк паспорту бар төмөнкүдөй чет өлкөлүк жарандар каттоого алынат:

1) Кыргыз Республикасында аккредитацияланган чет мамлекеттердин дипломатиялык өкүлчүлүктөрүнүн жана консулдук мекемелеринин башчылары, дипломатиялык персоналдын мүчөлөрү, консулдук кызмат адамдары, дипломатиялык өкүлчүлүктөрдүн жана консулдук мекемелердин административдик-техникалык персоналы жана тейлөөчү персоналы, ошондой эле алардын үй-бүлө мүчөлөрү, дипломатиялык өкүлчүлүктөрдүн жана консулдук мекемелердин коноктору, эгерде алар жогоруда көрсөтүлгөн өкүлчүлүктөрдүн жана мекемелердин аймагында жашаса;

2) чет мамлекеттердин ведомстволорунун Кыргыз Республикасына кызматтык иш сапар менен келген жана дипломатиялык же кызматтык паспорттору бар кызматкерлери жана алардын үй-бүлө мүчөлөрү;

3) Кыргыз Республикасына кызматтык иш сапары боюнча келген эл аралык уюмдардын кызматкерлери, ал уюмдардын Кыргыз Республикасындагы өкүлчүлүктөрүнүн кызматкерлери, ошондой эле өлкөлөрдүн Кыргыз Республикасында штаб-квартирасы бар эл аралык уюмдардагы өкүлчүлүктөрүнүн кызматкерлери, алар ушул уюмдардын уставдык документтерине ылайык же Кыргыз Республикасы катышкан жана мыйзамда белгиленген тартипте күчүнө кирген эл аралык келишимдерге ылайык артыкчылыктардан жана иммунитеттерден пайдаланышат жана алардын үй-бүлө мүчөлөрү.

35. Кыргыз Республикасынын тышкы саясат чөйрөсүндөгү ыйгарым укуктуу органы паспорттун түрүнө карабастан, Кыргыз Республикасына кызматтык иш боюнча келген чет өлкөлүк жарандарды чет мамлекеттердин Кыргыз Республикасында аккредиттелген дипломатиялык өкүлчүлүктөрүнүн, консулдук мекемелеринин же эл аралык уюмдардын өтүнүчтөрүнүн негизинде каттоого алат.

36. Тышкы саясат чөйрөсүндөгү ыйгарым укуктуу орган аккредитациялык карточка берет же паспорттун өзүнө каттоо жөнүндө жазуу жазат.

37. Тышкы саясат чөйрөсүндөгү ыйгарым укуктуу орган берген аккредитациялык карточканын (картанын) болушу анын ээсин карточканын (картанын) жарактуулук мөөнөтүндө Кыргыз Республикасында катталуудан бошотот.

38. Тизмеге киргизилбеген чет өлкөлүк жаранды каттоо үчүн эгерде анын Кыргыз Республикасында болуу мөөнөтү 5 жумуш күндөн ашык болсо чет мамлекеттердин Кыргыз Республикасында аккредиттелген дипломатиялык өкүлчүлүктөрүнүн, консулдук мекемелеринин же эл аралык уюмдардын ыйгарым укуктуу өкүлү тышкы саясатты ишке ашыруу боюнча мамлекеттик органдын консулдук кызматына иш күндөрүндө жана иштечү убактысында төмөнкүдөй документтерин бериши зарыл:

 1) чет мамлекеттердин Кыргыз Республикасында аккредиттелген дипломатиялык өкүлчүлүктөрүнүн, консулдук мекемелеринин же эл аралык уюмдардын Кыргыз Республикасынын аймагына келүү максатын жана каттоодон бошотуучу ыктымалдуу мөөнөтү көрсөтүлгөн өтүнүч катын (дипломатиялык нотасын, кайрылуусун);

 2) колдонуудагы дипломатиялык, кызматтык паспортунун, БУУнун паспортунун түп нускасын (жарактуулук мөөнөтү бүткөнгө чейин алты айдан ашык) же чет мамлекеттин жарактуу башка иш сапар документин.

39. Тышкы саясатты ишке ашыруу боюнча ыйгарым укуктуу мамлекеттик орган чет өлкөлүк жарандардын паспортторуна тышкы саясатты ишке ашыруу боюнча ыйгарым укуктуу мамлекеттик органдын консулдук кызматынын атайын штампын жана гербдүү мөөрүн басып, каттоонун жарактуулук мөөнөтүн көрсөтүү менен каттоого тургандыгы жөнүндө жазат.

40. Тышкы саясат чөйрөсүндөгү ыйгарым укуктуу мамлекеттик органдын Консулдук кызматы чет өлкөлүк жарандарды каттоочу атайын журналды, ошондой эле ушул Тартиптин 34-пунктунда көрсөтүлгөн жарандардын каттоого турганы жөнүндө электрондук маалымат базасын жүргүзөт.

41. Каттоонун колдонуу мөөнөтү чет мамлекеттердин Кыргыз Республикасында аккредиттелген дипломатиялык өкүлчүлүктөрүнүн, консулдук мекемелеринин жана эл аралык уюмдардын өтүнүч катына (дипломатиялык нотасына, кайрылуусуна) ылайык, Кыргыз Республикасынын аймагында болуунун иш жүзүндөгү жана негиздүү мөөнөтүнө, визанын мөөнөтүнө же Кыргыз Республикасынын визасыз режимди колдонуу мезгилине жараша белгиленет.

42. Тышкы саясат чөйрөсүндөгү ыйгарым укуктуу мамлекеттик органдын консулдук кызматында чет өлкөлүк жарандарды каттоо консулдук төлөмдөрдү жана иш жүзүндөгү чыгымдар үчүн акы албастан ишке ашырылат.

43. Каттоону тариздөө жөнүндө өтүнүчтөрдү кароо мөөнөтү ушул Тартиптин 38-пунктунда көрсөтүлгөн документтерди алган күндөн тартып бир жумуш күндү түзөт.

44. Дипломаттык, кызматтык, расмий жана башка улуттук иш сапардык документтердин ээси болгон, өзгөчө статуска ээ чет өлкөлүк жарандар алар Кыргыз Республикасынын аймагында туруктуу же убактылуу болгон учурда Кыргыз Республикасы катышкан жана мыйзамда белгиленген тартипте күчүнө кирген эл аралык келишимдерде белгиленген мөөнөттө Кыргыз Республикасынын аймагында каттоого милдеттүү туруу жол-жобосунан бошотулушат.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_